Vliegtuig doen noodlanding ná vrou van man se kullery uitvindArgieffoto (Foto: gustavmelin0, Pixabay) ŉ Qatar Airways-vliegtuig moes ŉ noodlanding in Chennai in Indië doen nadat ŉ vrou tydens dié vlug ŉ oproer veroorsaak het toe sy vasgestel het dat haar man haar verneuk. Volgens die Times of India was die vrou saam met haar man en hul jong kind vanaf Doha, die hoofstad van Katar, op pad na Bali toe die voorval plaasgevind het. Volgens die berig het die vrou haar man se selfoon glo ondersoek terwyl hy geslaap het. “Die vrou het haar man se vinger gebruik om sy selfoon te ontsluit terwyl hy geslaap het. Sy het daarna bewyse op die selfoon gevind wat glo gewys het dat hy haar verneuk,” lui dié berig. Die vrou, wat na bewering ook alkohol gedrink het, het haar glo “wangedra” en was volgens die berig “uiters ongeskik” met die kajuitpersoneel. “Die situasie het handuit geruk en die vlieënier het besluit om die vlug na Chennai te herlei om sodoende ŉ noodlanding te doen.” Die gesin van drie het by die Chennai-lughawe afgeklim waarna die vliegtuig weer na Bali vertrek het. Hulle het daarna glo weer ŉ vlug na Doha, hulle tuisstad, onderneem. Quatar Airways wou op navraag nié kommentaar lewer oor die voorval nie en het gesê hy verkies om die passasiers se privaatheid te beskerm. Bron: Times of India